A4-0066/96

Päätöslauselma komission tiedonannosta neuvostolle ja Euroopan parlamentille radioaktiivisten aineiden ja ydinaineiden laittomasta kaupasta (KOM(94)0383 - C4-0227/94)

Euroopan parlamentti, joka

- ottaa huomioon komission tiedonannon neuvostolle ja Euroopan parlamentille (KOM(94)0383 - C4-0227/94),

- ottaa huomioon Euroopan atomienergiayhteisön perustamissopimuksen,

- ottaa huomioon Euroopan unionista tehdyn sopimuksen määräysten periaatteet yhteistyöstä oikeus- ja sisäasioissa,

- ottaa huomioon Euroopan unionista tehdyn sopimuksen määräysten periaatteet yhteisestä ulko- ja turvallisuuspolitiikasta,

- ottaa huomioon neuvoston 10 päivänä maaliskuuta 1995 hyväksymän, Euroopan unionista tehdyn sopimuksen K.3 artiklan perusteella Europolin huumeyksikköä koskevan yhteisen toiminnan ((EYVL L 62, 20.3.1995, s. 1)),

- ottaa huomioon neuvoston säädöksen, annettu 26. heinäkuuta 1995, yleissopimuksen tekemisestä Euroopan unionista tehdyn sopimuksen K.3 artiklan perusteella Euroopan poliisiyksikön perustamisesta (Europol- yleissopimus) ((EYVL C 316, 27.11.1995, s. 1)),

- ottaa huomioon neuvoston säädöksen, annettu 26. heinäkuuta 1995, tietotekniikan käyttöä tullialalla koskevan yleissopimuksen tekemisestä ((EYVL C 316, 27.11.1995, s. 33)),

- ottaa huomioon kansalaisvapauksien ja sisäasiain valiokunnan mietinnön sekä ulko- ja turvallisuusasiain sekä puolustuspolitiikan valiokunnan, tutkimusta, teknologista kehittämistä ja energia-asioita käsittelevän valiokunnan, taloudellisten ulkosuhteiden valiokunnan sekä ympäristö-, terveys-ja kuluttajansuojavaliokunnan lausunnot (A4-0066/96),

A. ottaa huomioon, että petosten torjunta kansainvälisellä tasolla, jos kyseinen ala ei kuulu EU:n perustamissopimuksen K.1 artiklan 7, 8, ja 9 kohtien aloihin, on yksi yhteistyön ala oikeus- ja sisäasioiden aloilla, joilla komissiolla on aloiteoikeus,

B. ottaa huomioon, että oikeudellinen yhteistyö rikosoikeudessa ja poliisiyhteistyössä terrorismin sekä muiden vakavien rikosten ehkäisemiseksi ja torjumiseksi, tarvittaessa mukaan lukien tietynlainen tulliyhteistyö, johon liittyy myös Euroopan laajuisen järjestelmän luominen tietojen vaihtamiseksi Euroopan poliisiviraston kautta, on myös yksi yhteistyön alue oikeus- ja sisäasioiden aloilla,

C. ottaa huomioon, että maailmassa on suuria määriä ydinaineita, joita on valmistettu sekä siviilikäyttöön että sotilaallisiin tarkoituksiin,

D. ottaa huomioon, että rikollinen toiminta on yhä useimmin kansainvälisesti järjestäytynyttä,

E. ottaa huomioon, että ei-toivottua ydinaineiden kysyntää on olemassa, vaikka tähän mennessä ei ole voitu osoittaa ostajamarkkinoiden olemassaoloa, eivätkä poliisiviranomaiset ole antaneet niistä tietoja julkisuuteen, ja ottaa huomioon, että lukuun ottamatta yhtä Saksan viranomaisten toteuttamaa tapausta Münchenissä ei ole voitu osoittaa yhtään täydellistä kauppaa myyjältä ostajalle,

F. ottaa huomioon, että ydinaineiden ja radioaktiivisten aineiden laiton kauppa idässä ja lännessä muodostaa suuren vaaran jäsenvaltioiden sisäiselle turvallisuudelle, ympäristölle, kansanterveydelle ja kansainväliselle turvallisuudelle,

G. ottaa huomioon, että huolimatta siitä, onko todisteita esittävänä vai ei, on otettava käyttöön kaikki tarpeelliset keinot radioaktiivisten aineiden ja ydinaineiden laittoman kaupan kaikenlaisten muotojen mahdollisten ja todellisten vaarojen torjumiseksi,

H. katsoo, että 34:stä tunnetusta ydinmateriaalin takavarikkotapauksesta, jotka sittemmin annettiin Euratomin transuraani-instituutin tutkittavaksi, yksi takavarikko suoritettiin Belgiassa, kolme Italiassa ja 30 Saksan liittotasavallassa, minkä johdosta voidaan todeta, että 12:ssa jäsenvaltioista ei tähän mennessä ole havaittu ydinmateriaalin salakuljetustapauksia,

I. ottaa huomioon, että ydinaineiden sotilaallista käyttöä ei voida valvoa Euroopan atomienergiayhteisön perustamissopimuksen perusteella; yhteisön ympäristöpolitiikan tavoitteena on kuitenkin ympäristön säilyttäminen ja suojelu sekä sen laadun parantaminen ja ihmisten terveyden suojelu,

J. katsoo, että on löydettävä tasapainotettuja ratkaisuja, joilla estetään ydinaineiden rikollinen käyttö,

Yleistä

1. On sitä mieltä, että yhteistyöhön ja valvottuun aseistariisuntaan tähtäävä politiikka antaa parhaat takeet rauhasta, ja vetoaa Euroopan unioniin, että se kehittäisi ohjelmia, joiden tavoitteena on muuntaa sotilaallisia ydinaineita vähemmän vaarallisiksi aineiksi mahdollisimman turvallisesti;

2. Kehottaa komissiota järjestämään tarvittavat tutkimukset ja pilottiohjelmat sotilaallisen ydinmateriaalin muuntamiseksi;

3. Pyytää komissiota arvioimaan nykyisen teknologian tarjoamat mahdollisuudet rikastetun uraanin ja plutoniumin varastojen tuhoamiseksi fuusion tai aktinidien transmutaation avulla ja tukemaan ydinaseriisuntakehitystä parlamentin 10. lokakuuta 1995 antaman Euroopan unionin energiapolitiikkaa käsittelevää vihreää kirjaa koskevan päätöslauselman ((EYVL C 287, 30.10.1995, s. 34)) mukaisesti siten, että Euroopan tutkimuslaitosten ja teollisuuden tietous ja käytettävissä olevat voimavarat sotilaskäyttöön tarkoitetun plutoniumin ja korkearikasteisen uraanin hävittämiseksi saadaan käyttöön;

4. Pyytää, että tutkimuksia nopeutetaan, jotta voitaisiin estää ydinvoimaloiden fissiotuotteiden käyttäminen sotilaallisiin tarkoituksiin, koska MOX (oksidisekoitus) ei ole yleispätevä ratkaisu; katsoo, että tämän lisäksi on pohdittava energiantuottamismenetelmiä ottaen huomioon ydinenergian aiheuttama ympäristöriski; katsoo, että tähän merkittävään kysymykseen on ensi vuosisadalla etsittävä ratkaisu;

5. Pyytää komissiota tekemään lainsäädännöllisen aloitteen pannakseen alulle tarpeelliset menettelyt ydinmateriaalien laillista kauppaa sekä siihen liittyviä tarkkailumenettelyjä ja -tekniikoita koskevan yhdenmukaisen lähestymistavan varmistamiseksi Euroopan unionin jäsenvaltioissa;

6. Pyytää komissiota selventämään sen tiedossa olevien ydinmateriaalien laitonta kauppaa koskevien tapausten yksityiskohdat ja antamaan selkeän kuvan niistä tapauksista, joissa tavaran toimittajan ja ostajan välillä on tapahtunut kaupallista liiketoimintaa, ja siitä, milloin komissio on saanut tästä tiedon;

7. Vaatii komissiota ilmoittamaan, onko Saksan liittotasavallan hallitus oikeassa, kun se väittää ilmoittaneensa Euratom-turvavalvonnalle odotettavissa olevasta ydinmateriaalin salakuljetuksesta jo 27. heinäkuuta 1994, vai onko Euratom oikeassa, kun se väittää saaneensa tiedon vasta 10. elokuuta 1994, jolloin Münchenin lentokentällä suoritettiin 400 plutoniumgramman takavarikko;

8. Vaatii kattavaa selvitystä siitä, ovatko Euratom tai Saksan liittotasavallan hallitus suhtautuneet vähätellen Münchenissä 10. elokuuta 1994 suurten müncheniläisten väestöryhmien vaarantumiseen, kun asiattomat henkilöt saivat mahdollisuuden kuljettaa vähintään 400 grammaa plutoniumia ja huomattavan määrän litium 6 -ainetta asiakirjasalkussa;

9. Pyytää komissiota järjestämään uudelleen ydinasioista vastuussa olevien yksikköjensä sisäisen rakenteen ensisijaisena tavoitteenaan tehokkuuden parantaminen, erityisesti mitä tulee pääosastojen XVII, XII, XI ja IA välisiin suhteisiin ja toimivaltuuksiin ydinaineiston suhteen;

10. Kehottaa vuoden 1996 hallitusten välistä konferenssia muotoilemaan tätä varten selkeän oikeudellisen perustan ympäristöpolitiikan alalla;

11. On sitä mieltä, että markkinoita tarkkailemalla voidaan kartoittaa laajasti radioaktiivisten ja ydinaineiden kaikenlainen kauppa ja että tulokset on annettava julkisuuteen, koska siten kaupan laittomat haarat tunnistetaan aikaisemmin ja menettelemällä tällaisella lainmukaisella tavalla salaisen poliisin toiminta ei ole enää tarpeen, sillä se ei edistä ongelman selvittämistä, vaan päinvastoin on itse osa ongelmaa;

12. Kehottaa vuoden 1996 hallitusten välistä konferenssia mahdollistamaan sen, että kaikki varastot, mukaan lukien sotilaalliset varastot, ja kaikki ydinainekuljetukset Euroopan unionin alueella alistetaan Euratom- turvavalvonnalle;

Ennaltaehkäisevät toimet

13. Vaatii komissiota vahvistamaan yhteisöllisiä avustustoimenpiteitä niille valtioille ja/tai yrityksille maailmassa, jotka eivät pysty järjestämään riittävää valvontaa;

14. Kehottaa komissiota pyrkimään ponnekkaammin lisäämään yhteistyö- tai koulutusohjelmien kautta annettavaa teknistä apua ydinaineiden turvallisuuden valvonnan parantamiseksi IVY:ssä ja Keski- ja Itä-Euroopan maissa, kuten ehdotettiin komission hyväksymässä Euroopan unionin energiapolitiikkaa käsittelevässä vihreässä kirjassa;

15. Kehottaa komissiota miettimään vakavasti mahdollisuutta tutkia tiedemiesten ja teknikkojen tilannetta entisessä Neuvostoliitossa ja esittämään toimenpiteitä ydinteollisuuden alalla toimivien tiedemiesten ja teknikkojen sosiaalisen tilanteen heikkenemisen estämiseksi entisessä Neuvostoliitossa;

16. Vaatii komissiota tutkimaan määrärahojen myöntämisen yhteydessä, miten yhteistyö Itä-Euroopan valtioiden kanssa niiden oman turvavalvonnan luomiseksi on edistynyt, miten se on tähän asti onnistunut, miten sitä on vahvistettava ja laajennettava, mitä henkilöstöön, organisaatioon ja rahoitukseen liittyviä tarpeita on syntynyt, sekä ilmoittamaan parlamentille, onko Saksan liittotasavallan salaisen palvelun toiminta vaarantanut tähänastisen yhteistyön;

17. Vaatii komissiota tekemään kuuden kuukauden kuluessa tarkan selvityksen Euratom-turvavalvonnan tarvitsemista määrärahoista teknisellä, henkilöstöön ja organisaatioon liittyvällä alalla sekä peruuttamaan talousarvioesityksessä kaavaillut rahoituksen leikkaukset;

18. Pyytää neuvostoa tekemään selvityksen, jossa vertaillaan fyysisen suojelun standardeja jäsenvaltioissa ja Yhdysvalloissa, jonka järjestelmää pidetään korkealuokkaisena;

19. Kehottaa komissiota tekemään selvityksen alalla toimivien yksikköjen toiminnasta ja ilmoittamaan tuloksista parlamentille;

Rikollisuus

20. Toteaa, että jäsenvaltiot suhtautuvat radioaktiivisten aineiden ja ydinaineiden laittomaan kauppaan ja rankaisevat siitä lainsäädännöllisellä ja käytännön tasolla eri tavoin, ja pyytää jäsenvaltioita yhdenmukaistamaan asiaa koskevat lait mahdollisimman nopeasti;

21. Vaatii neuvostoa ja jäsenvaltioita perustamaan EUROPOLin viipymättä ja kehittämään sitä niin, että sen tehtävät on selvästi eritelty, ja erityisesti jouduttamaan esitutkintatietojen keräämistä järjestäytyneen rikollisuuden, terrorismin torjunnan, lahkojen ja ydinrikollisuuden torjunnan alalla sekä varmistamaan kattavan parlamentaarisen valvonnan aiheen erityisen poliittisen arkuuden vuoksi;

22. Kehottaa niitä jäsenvaltioiden parlamentteja, jotka eivät ole näin jo tehneet, ratifioimaan Euroopan parlamentin lausunto huomioon ottaen Europol- sopimuksen, jotta Europol voi mahdollisimman pian aloittaa työnsä piilevän ydinrikollisuuden torjumiseksi;

23. Pitää myönteisenä edistystä, joka on komission tiedonannon julkaisemisen jälkeen saavutettu poliisiasiain ja tulliasiain yhteistyössä, kuten tietotekniikan käyttöä tulliasioissa koskevan yleissopimuksen allekirjoittamista, yhteisiä tullivalvontatoimia ja kolmansien maiden kanssa käytävää jäsenneltyä vuoropuhelua sekä terrorismia koskevan La Gomeran julkilausuman mukaisia toimia;

24. On sitä mieltä, että on myös tutkittava, missä määrin kolmansien valtioiden hallitusten alaiset virastot ovat itse osallisia ydinaineiden tai radioaktiivisten aineiden laittomaan kauppaan;

25. On valmis myöntämään asianomaisiin budjettikohtiin määrärahoja laittoman ydinainekaupan torjumiseen sillä edellytyksellä, että parlamenttia kuullaan Euroopan unionista tehdyn sopimuksen K.6 artiklan mukaisesti;

26. Pyytää komissiota vertailemaan kaikkien jäsenvaltioiden ydinmateriaalien salakauppaa vastaan suunnattua ja salakaupan rikokseksi luokittelevaa nykyistä lainsäädäntöä ja tiedottamaan siitä Euroopan parlamentille;

27. Pitää tärkeänä sitä, että komissio ja neuvosto toimittavat parlamentille säännöllisesti tietoja ydinrikollisuuden torjumisesta ja että parlamenttia kuullaan Euroopan unionista tehdyn sopimuksen K.6 artiklan mukaisesti;

28. Pyytää komissiota esittämään kertomuksen kahden vuoden välein;

29. Kehottaa puhemiestään välittämään tämän päätöslauselman komissiolle ja neuvostolle, jäsenvaltioiden hallituksille ja parlamenteille sekä niiden Euroopan unionin jäsenyyttä hakeneiden kolmansien valtioiden hallituksille ja parlamenteille.